Novinka bola prezentovaná na CES 2017 v Las Vegas.
Displeje na báze takzvaného elektronického papiera nemusia mať len malé uhlopriečky, vhodné napríklad pre čítačky kníh. E Ink len nedávno predstavil 42-palcový displej na báze elektronického papiera. Jeden z prvých produktov, ktorý daný displej implementovali, je novinka od firmy QuirkLogic.
Spoločnosť v rámci CES 2017 v Las Vegas demonštrovala svoje riešenie nazvané ako Quilla. V princípe ide o veľkú prezentačnú tabuľu, ktorá sa môže hodiť napríklad na rôznych biznis podujatiach. Na tému upozornil web Liliputing.com.
Na veľkom 42-palcovom displeji z elektronického papiera s rozlíšením 2 880 × 2 160 pixelov je možné písať perom poznámky, diagramy či grafy. Zariadenie zároveň obsahuje softvér, ktorý má pod kontrolou manipuláciu s obsahom (presúvanie, mazanie), ukladanie poznámok do PDF, prípadne prepojenie s ďalšími Quilla zariadeniami do formy jedného veľkého celku.
Quilla tiež disponuje USB portom na transfer (PDF) súborov. Na batériu má ponúknuť výdrž do 16 hodín kontinuálnej práce. Displeje na báze elektronického papiera však nestrácajú svoj obsah ani po vybití batérie – len sa nemení. E Ink displeje sú zároveň veľmi dobre čitateľné aj na priamom slnku.
QuirkLogic momentálne testuje svoju novinku Quilla s potenciálnymi zákazníkmi, pričom samotný produkt by sa mal dostať do predaja v polovici tohto roka.
video: